Diit 81
Dit kɛ kui̱ ti̱mä
(Dit A-thap)
1
Këtdɛ Kuoth in la buɔ̱mdan dit,
puanyɛ Kuoth Je-kɔb
kɛ tɛ̈th lɔaac!
2
Kɛ̈tdɛ dit kɛ jɔw thuɔɔm,
pua̱tdɛ thuɔmni kɛnɛ buɔ̱l.
3
Kuɔth ɛ kaaŋ kɛ tëth path,
kɛnɛ bo̱o̱r kɛ cäŋ ti̱mädan.
4
Kɛ ɣöö ɛ ŋut kɛ kui̱
ji̱ I-thɛ-rɛl,
ɛ ciaŋ ji̱ Kuɔth Je-kɔb.
5
Cuɛ jɛ lat ala ŋut kɛ Jo-thɛp,
mëë cɛ gaak kɛ ji̱ I-jëp.
Cua̱ jɔw mi /ka̱n ŋa̱c liŋ wëë i̱,
6
“Kä nɛ̈nɛ jɛ cä rik woc
kä ji̱,
cä ji̱ lony rɛy lätni
ti bɛ̈c bɛ̈ɛ̈c.
7
Kä curi ɣä cɔl kɛ riɛkdu,
kä cua̱ ji̱ kän,
kä cua̱ ji̱ loc rɛy pua̱a̱ri
ti ma̱a̱r,
kä cua̱ ji̱ ɣɔ̱n guäth pi̱i̱ni
Mɛ-ri-baa.
8
Liɛŋɛ jɛ lö nɛɛkä,
ɣän bä yɛ luek!
Mi dëë yɛn ɣä liŋ
lö ji̱ I-thɛ-rɛl!
9
Ɛ rɛydun /ci tekɛ kuoth mi dɔ̱ŋ,
kä /cuarɛ kuoth mi dɔ̱ŋ pal.
10
Ɛ ɣän Kuoth Nhial Kuothdun,
mëë no̱o̱ŋ yɛ raar ro̱o̱l I-jëp.
Lɛpɛ thukun, bä yɛ mi̱eeth.
11
“Duundɛ ɣöö /ken nɛɛkä
ruacdä liŋ,
ji̱ I-thɛ-rɛl /cikɛ ɣä luth.
12
Kɛ kui̱ ɛmɔ cä kɛ pa̱l
buɔ̱m wecdiɛn,
akɛ kua guɔ̱ɔ̱r ni cärkiɛn.
13
Duŋ mi liŋ nɛɛkä ɣä,
ɛ dëë I-thɛ-rɛl guɔ̱ɔ̱r
ni dupkä,
14
dëë ji̱ tɛ̈riɛn jak kä kuaany
niɛ täämɛ,
dëë ji̱ tɛ̈riɛn luɔ̱c tɛr.
15
Nɛy tin lökɛ Kuoth Nhial
bikɛ rɔ goŋ nhiamdɛ,
kä bikɛ da̱k amäni cäŋ kɛl.
16
Bä yɛ mi̱eeth kɛ bɛl
tin gɔw ni kɛn,
kä bä yɛ ro̱ŋ kɛ tuaar piny.”
